REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/174-16

6. septembar 2016. godine

B e o g r a d

ZAPISNIK

PETE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA

JAVNIH SREDSTAVA, ODRŽANE 6. SEPTEMBRA 2016. GODINE

Sednica je počela u 12,05 časova.

Sednici je predsedavala dr Aleksandra Tomić, predsednik Odbora.

Sednici su prisustvovali članovi Odbora: Veroljub Arsić, Nikola Jolović, Goran Kovačević, Radmilo Kostić, Olivera Pešić, Dušan Bajatović, Zoran Krasić, Saša Radulović, Goran Ćirić, Milorad Mijatović, Momo Čolaković, Milan Lapčević, Vojislav Vujić i Zoltan Pek.

Sednici nije prisustvovao član Odbora Milorad Mirčić niti njegov zamenik.

Sednici su prisustvovali i narodni poslanici Srbislav Filipović i Stanislava Janošević.

Član Odbora Žika Gojković je pristupio sednici u toku rasprave po prvoj tački dnevnog reda.

U toku rada po drugoj tački dnevnog reda, član Odbora Goran Ćirić, napustio je salu u kojoj se održavala sednica, dok su članovi Odbora Radmilo Kostić, Vojsilav Vujić i Zoran Krasić napustili salu u toku rasprave po četvrtoj, odnosno petoj tački dnevnog reda.

Na poziv predsednika Odbora, sednici su prisustvovali predstavniciDržavne revizorske institucije: Radoslav Sretenović, predsednik Saveta Državne revizorske institucije i generalni državni revizor, Bojana Mitrović, potpredsednik Saveta, Duško Pejović, Radulka Urošević, Gordana Nahajovski i Svetlana Toma Anokić, vrhovni državni revizori, Mirjana Gačević, Snežana Jašić, Žarko Riznić i Danijela Riznić, ovlašćeni državni revizori, Nada Mirković, viši savetnik, Iva Vasilić i Minja Milošević, zaposlene u Kancelariji predsednika Državne revizorske institucije.

Na predlog predsednika, Odbor je većinom glasova odlučio da se predloženi dnevni red dopuni tačkom 5. koja glasi: ''Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti.''

Na predlog predsednika, Odbor je većinom glasova utvrdio sledeći

D n e v n i r e d

- usvajanje zapisnika Četvrte sednice Odbora -

1. Razmatranje Izveštaja o radu Državne revizorske institucije za 2015. godinu;

2. Utvrđivanje Predloga zaključka povodom razmatranja Izveštaja o radu Fiskalnog saveta za 2015. godinu;

3. Davanje saglasnosti predsedniku Odbora da u ime Odbora potpiše Memorandum o saradnji između Fiskalnog saveta i Odbora za finansije, republički budžet i kontrolu trošenja javnih sredstava;

4. Utvrđivanje principa za sprovođenje testiranja kandidata za izbor dva člana Republičke komisije za zaštitu prava u postupcima javnih nabavki;

5. Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti.

\* \* \*

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik Četvrte sednice Odbora.

\* \* \*

**Prva tačka dnevnog reda:** Razmatranje Izveštaja o radu Državne revizorske institucije za 2015. godinu

Radoslav Sretenović, predsednik Saveta Državne revizorske institucije i generalni državni revizor, predstavio je članovima i zamenicima članova Odbora Izveštaj o radu te institucije za 2015. godinu.

U izveštajnom periodu Institucija je izvršila revizije finansijskih izveštaja i pravilnosti poslovanja 78 subjekata. U postupku sprovođenja ovih revizija, sprovedena je i revizija sastavnih delova finansijskih izveštaja kod 80 subjekta. Na osnovu sprovedenih revizija, Institucija je u izveštajnom periodu objavila ukupno 158 izveštaja o reviziji finansijskih izveštaja i pravilnosti poslovanja, od čega se 78 izveštaja odnosi na izveštaje o reviziji finansijskih izveštaja i pravilnosti poslovanja, a 80 na izveštaje o reviziji delova finansijskih izveštaja i pravilnosti poslovanja. Tokom 2015. godine, Institucija je sprovela i proveru verodostojnosti odazivnih izveštaja kod 14 subjekata revizije lokalnih vlasti shodno članu 40. Zakona o Državnoj revizorskoj instituciji, a objavljena su i dva izveštaja po programu revizije za 2014. godinu (Izveštaj o svrsishodnosti na temu: „Raspolaganje nepokretnostima u svojini Republike Srbije“ i Izveštaj o reviziji finansijskih izveštaja i pravilnosti poslovanja „Novosadski sajam“ a.d. Novi Sad za 2013. godinu). Za finansijske izveštaje, Institucija je izrazila 156 mišljenja, i to: 23 pozitivna mišljenja, 130 mišljenja sa rezervom, u jednom slučaju je izraženo uzdržavanje od mišljenja i dva negativna mišljenja. Za pravilnost poslovanja, Institucija je izrazila 158 mišljenja, i to: 9 pozitivnih mišljenja, 147 mišljenja sa rezervom, a u jednom slučaju je izraženo uzdržavanje od mišljenja i jedno negativno mišljenje.

U nastavku predstavljanja izveštaja o godišnjem radu Institucije, Radoslav Sretenović, predsednik Saveta Institucije, upoznao je članove i zamenike članova Odbora sa najznačajnijim nepravilnostima koje su revizori utvrdili tokom vršenja revizije: subjekti revizije nisu doneli određena interna akta (o načinu korišćenja sredstava sa podračuna i drugih računa, program korišćenja sredstava ostvarenih po osnovu novčanih kazni predviđenih Zakonom o bezbednosti saobraćaja, akt o blagajničkom poslovanju, akt kojim je uređen računovodstveni sistem, akt o kriterijumima za davanje stanova u zakup, akt kojim se uređuje prenos neutrošenih budžetskih sredstva itd.); postojećim internim aktima nije uređeno pitanje raspolaganja imovinom i namena stvari u javnoj svojini; vršen je prenos sredstva korisnicima budžetskih stedstava bez priložene dokumentacije; subjekti revizije nisu tražili povraćaj neutrošenih sredstava budžetskih korisnika; fakturisani su veći troškovi za pružene usluge, što je za posledicu imalo iskazivanje većih troškova u konačnom obračunu naknade za rad po zaključenim ugovorima o pružanju zdravstvenih usluga iz obaveznog zdravstvenog osiguranja; evidentiranje na osnovu nevalidne računovodstvene dokumentacije; neprimenjivanje međunarodnih standarda finansijskog izveštavanja u punom obimu; finansijski izveštaji političkih stranaka nisu usvojeni od strane nadležnog organa niti je internim aktima stranke utvrđena nadležnost bilo kog od organa stranke za usvajanje finansijskih izveštaja; manje iskazani prihodi; nepreduzimanje mera prinudne naplate; pogrešno evidentiranje; prihodi koji su uplaćeni na pogrešne račune za uplatu javnih prihoda; više iskazani prihodi; nepoštovanje internih akata, ostvarivanje prihoda bez pravnog osnova, donošenje akata bez pribavljanja saglasnosti, nepravilno razdvajanje dužnosti, nadležnosti i odgovornosti; isplaćivanje plata zaposlenima koji nisu ispunjavali propisane uslove za obavljanje poslova radnog mesta na kojima su radili i isplate bez evidencije o prisutnosti na poslu; zapošljavanje preko dozvoljenog broja zaposlenih i nepoštovanje Zakona o privremenom uređivanju osnovica za obračun i isplatu plata, odnosno zarada i drugih stalnih primanja kod korisnika javnih sredstava; veći broj zaposlenih od propisanog kod lokalnih vlasti i u zdravstvenim ustanovama (nepoštovanje Zakona o određivanju maksimalnog broja zaposlenih u lokalnoj administraciji); isplate na osnovu nepotpune dokumentacije, odnosno bez validne računovodstvene dokumentacije i bez pravnog osnova; isplate po ugovorima o privremenim i povremenim poslovima dužeg trajanja od predviđenog; preuzimanje obaveza iznad utvrđenih aproprijacija u budžetskoj godini za određene namene; izvršavanje subvencija na osnovu ugovora kojima je prestalo važenje, odnosno bez posebnog programa za korišćenje subvencija, bez validne računovodstvene dokumentacije i bez saglasnosti ministarstva; isplate bez zaključenog ugovora, odnosno bez pravnog osnova; izvršavanje rashoda iz prethodnih godina na teret sredstava opredeljenih za 2014. godinu; neizvršavanje obaveze umanjenja transfera jedinicama lokalnih samouprava po osnovu ograničenja obima sredstava na ime plata, po Zakonu o budžetu RS za 2014. godinu; prenos sredstava putem konkursa ili bez konkursa, bez jasno utvrđenih kriterijuma za dodelu sredstava; sprovođenje nabavki dobara, usluga i radova koje nisu u skladu sa zakonom: zaključenje ugovora bez sprovedenih postupaka javnih nabavki, sprovođenje nabavki koje nisu predviđene godišnjim planom nabavki, odnosno za koje nisu bila predviđena sredstva u finansijskom planu, sprovođenje nabavki na osnovu plana nabavki, odnosno finansijskog plana na koji osnivač nije dao saglasnost, zaključenje ugovora primenom neodgovarajućih postupaka javnih nabavki; nije izvršen popis imovine (finansijske i nefinansijske) i obaveza; neizvršavanje obaveza prema osnivaču za pripadajući deo ostvarene dobiti iskazane u finansijskim izveštajima iz prethodnih godina; nefinansijska imovina nije upisana, više ili manje je prikazana u poslovnim knjigama ili je pogrešno evidentirana (nije izbalansirana ravnoteža između nefinansijske imovine i izvora finansiranja ili je u poslovnim knjigama prikazana imovina za koju ne postoji dokaz o pravu svojine); neusaglašena potraživanja; promene, upis i iskazivanje osnovnog kapitala bez odluke osnivača i bez upisa u sudski registar, kao i neusaglašen osnovni kapital javnih preduzeća sa podacima kod APR-a, registrovan kapital suprotno Zakonu o javnoj svojini; javna preduzeća u okviru lokalne vlasti iskazuju potraživanja po osnovu izdavanja poslovnog prostora u zakup, a ne preduzimaju mere za naplatu i dr.

Kao i u prethodnim godinama, i u 2015. godini jedan od ključnih problema bio je način funkcionisanja sistema finansijskog upravljanja i kontrole. Naime, kod većine revidiranih subjekata nije organizovana interna revizija ili nije uspostavljena na način koji treba da omogući primenu zakona i poštovanje pravila interne kontrole, kao i ostvarivanje drugih ciljeva u skladu sa propisima.

U izveštajnom periodu Institucija je, u skladu sa nadležnostima, zbog postojanja osnovane sumnje da je izvršen prekršaj/krivično delo podnela ukupno 230 prijava. Od podnetih prijava, 207 se odnosi na zahteve za pokretanje prekršajnog postupka, devet na prijave za privredni prestup i 14 na krivične prijave. Takođe, Institucija je podnela i četiri informacije nadležnim tužilaštvima.

U postupku sprovođenja revizija iz Programa revizije za 2015. godinu, određeni broj subjekata revizije postupao je po revizorskom zapažanju i preduzimao značajne aktivnosti radi otklanjanja uočenih nedostataka. Takođe, subjektima revizije koji nisu u toku revizionog postupka otklonili uočene nepravilnosti, Institucija je dala određene preporuke. Ukupan broj preporuka koje je Institucija dala u 2015. godini je 1.672 preporuke. Najveći broj preporuka dat je u oblasti rashoda i izdataka i sistema finansijskog upravljanja, odnosno 45% od ukupnog broja preporuka. Na osnovu dostavljenih odazivnih izveštaja, utvrđeno je da su subjekti revizije postupili po 941 preporuci, 575 preporuka je u postupku izvršenja, a 24 preporuka nije izvršeno.

U izveštajnom periodu Institucija je sprovela i drugu reviziju svrsishodnosti na temu „Raspolaganje nepokretnostima u svojini Republike Srbije“. Cilj ove revizije bio je da se utvrdi u kojoj meri je uspostavljena jedinstvena evidencija o nepokretnostima u svojini Republike Srbije, koja je uloga Vlade, Republičke direkcije za imovinu Republike Srbije i korisnika nepokretnosti u svojini Republike Srbije u raspolaganju i upravljanju nepokretnostima u svojini Republike Srbije, kao i u kojoj meri se mogu uvećati prihodi i primanja Republike Srbije po osnovu raspolaganja nepokretnostima u svojini Republike Srbije. Na osnovu nalaza i zaključaka koji su doneti povodom predmetne revizije, Institucija je dala određene preporuke koje su u postupku izvršavanja.

U nastavku, predsednik Saveta Institucije upoznao je članove i zamenike članova Odbora sa organizacionom strukturom Institucije, kapacitetima koje Institucija koristi, kao i brojnim aktivnostima koje je sprovodila u 2015. godini.

U diskusiji su učestvovali: Saša Radulović, Veroljub Arsić, Zoran Krasić, Dušan Bajatović, Milan Lapčević, Goran Ćirić, Goran Kovačević, Momo Čolaković, Žika Gojković i Srbislav Filipović.

Tokom diskusije članovi i zamenici članova Odbora su postavili određena pitanja u vezi ukupnog broja subjekata revizije (korisnika javnih sredstava), postupanja nadležnih organa po prekršajnim i krivičnim prijavama koje Institucija u okviru datih nadležnosti ima pravo da podnosi, neusklađenosti brojnih podzakonskih akata sa zakonima i drugim propisima, nepravilnostima koje su revizori konstatovali u postupku kontrole subjekata revizije i preporukama koje je Institucija dala u izveštajnom periodu.

Na postavljena pitanja odgovore je dao Radoslav Sretenović, predsednik Saveta Institucije. Pošto je predsednik Saveta Institucije odgovorio na sva postavljena pitanja, predsednik Odbora je zaključila raspravu.

Na predlog predsednika, Odbor je većinom glasova (14 za, niko protiv, jedan uzdržan, jedan član Odbora nije glasao) odlučio da, na osnovu člana 238. stav 2. Poslovnika Narodne skupštine, podnese Narodnoj skupštini Izveštaj sa Predlogom zaključka kojim ocenjuje da je Državna revizorska institucija u Izveštaju o radu za 2015. godinu celovito predstavila aktivnosti Državne revizorske institucije u izvršavanju ustavnih i zakonskih nadležnosti koje ima u reviziji javnih sredstava u Republici Srbiji.

**Druga tačka dnevnog reda:** Utvrđivanje Predloga zaključka povodom razmatranja Izveštaja o radu Fiskalnog saveta za 2015. godinu

Povodom ove tačke dnevnog reda nije bilo diskusije.

Na predlog predsednika, Odbor je većinom glasova (12 za, niko protiv, jedan uzdržan, dva člana Odbora nisu glasala) odlučio da, na osnovu člana 237. stav 4. Poslovnika Narodne skupštine, podnese Narodnoj skupštini Izveštaj sa Predlogom zaključka kojim ocenjuje da je Fiskalni savet u svom Izveštaju o radu za 2015. godinu celovito predstavio aktivnosti Fiskalnog saveta u izvršavanju nadležnosti koje ima u skladu sa zakonom.

**Treća tačka dnevnog reda**: Davanje saglasnosti predsedniku Odbora da u ime Odbora potpiše Memorandum o saradnji između Fiskalnog saveta i Odbora za finansije, republički budžet i kontrolu trošenja javnih sredstava

Povodom ove tačke dnevnog reda nije bilo diskusije.

Na predlog predsednika, Odbor je većinom glasova (13 za, niko protiv, niko uzdržan, dva člana Odbora nisu glasala) odlučio da dâ saglasnost predsedniku Odbora da potpiše Memorandum o saradnji između Fiskalnog saveta i Odbora za finansije, republički budžet i kontrolu trošenja javnih sredstava.

**Četvrta tačka dnevnog reda**: Utvrđivanje principa za sprovođenje testiranja kandidata za izbor dva člana Republičke komisije za zaštitu prava u postupcima javnih nabavki

Veroljub Arsić, predsedavajući Radne grupe za sprovođenje postupka za izbor dva člana Republičke komisije za zaštitu prava u postupcima javnih nabavki, upoznao je članove i zamenike članova Odbora sa sadržinom Izveštaja o dosadašnjem radu Radne grupe koji je pismom od 2. septembra dostavljen članovima Odbora radi upoznavanja.

Na sastanku održanom 28. jula, Radna grupa je izvršila pregled pristiglih prijava na javni konkurs za izbor dva člana Republičke komisije, utvrdila koji kandidati ispunjavaju uslove da se nađu u daljem postupku za izbor i razmotrila određena pitanja u vezi sprovođenja testa za proveru stručne osposobljenosti kandidata iz oblasti javnih nabavki. Tom prilikom, Radna grupa je jednoglasno dogovorila određene principe za sprovođenje testa: test je kvalifikacioni i sastoji se od 42 pitanja; predloge pitanja za test će pripremiti služba Odbora kako bi se na taj način izbegle sve eventualne neregularnosti i mogućnosti za zloupotrebu pitanja; pitanja za test Odbor utvrđuje tako što će, na sednici koja će se održati neposredno pre testiranja kandidata, svaki član Odbora predložiti broj od 1 do 80, sve dok se ne dođe do 42 broja za 42 pitanja; svako pitanje nosi jedan bod; testiranje traje 90 minuta; kandidati treba tačno da odgovore na najmanje 80% od ukupnog broja pitanja, odnosno na 34 pitanja; kandidati koji ne budu ispunili ovaj kriterijum, neće učestvovati u daljoj proceduri za izbor, odnosno neće biti pozvani na razgovor sa članovima Odbora; svaki urađeni test koji bude na bilo koji način obeležen (tačkom, crtom, znakom, slovom i sl.), biće odbačen bez razmatranja; kandidatima neće biti dozvoljeno da na testu koriste Zakon o javnim nabavkama i drugu literaturu, obzirom na to da je od poslednjih izmena i dopuna Zakona o javnim nabavkama prošlo dovoljno vremena (stupile na snagu 12. avgusta 2015. godine) da se kandidati upoznaju sa njima (s tim u vezi, u pozivu za polaganje testa kandidatima će posebno biti naznačeno da na testu neće biti dozvoljeno korišćenje Zakona o javnim nabavkama i druge literature).

Osim principa za sprovođenje testa za proveru stručne osposobljenosti kandidata iz oblasti javnih nabavki, Radna grupa je jednoglasno dogovorila i da Odboru predloži da se testiranje kandidata za izbor dva člana Republičke komisije održi u petak, 16. septembra 2016. godine, sa početkom u 12,00 časova u zgradi Narodne skupštine, Mala sala, kao i da kandidat Jelena Stojanović bude oslobođena od polaganja testa, imajući u vidu da je imenovana učestvovala i na prethodnom javnom konkursu za izbor predsednika i dva člana Republičke komisije, kada je položila test (odnosno da se uvaži rezultat prethodnog testa imenovane, posebno ceneći činjenicu da će za testiranje kandidata u izbornom postupku koji je u toku važiti isti principi za izradu i sačinjavanje predloga pitanja za test po kojima je sprovedeno testiranje prilikom prethodnog javnog konkursa za izbor predsednika i dva člana Republičke komisije).

U diskusiji povodom ove tačke dnevnog reda učestvovali su Saša Radulović i Veroljub Arsić.

Na predlog predsednika, Odbor je većinom glasova (10 za, niko protiv, jedan uzdržan, tri člana Odbora nije glasalo) utvrdio principe za sprovođenje testiranja kandidata za izbor dva člana Republičke komisije za zaštitu prava u postupcima javnih nabavki koje je predložila Radna grupa.

Na predlog predsednika, Odbor je većinom glasova (devet za, niko protiv, jedan uzdržan, tri člana Odbora nije glasalo) prihvatio predlog Radne grupe da se testiranje kandidata za izbor dva člana Republičke komisije održi u petak, 16. septembra 2016. godine, sa početkom u 12,00 časova u zgradi Narodne skupštine, Mala sala.

Na predlog predsednika, Odbor je većinom glasova (10 za, jedan uzdržan, tri člana Odbora nije glasalo) prihvatio predlog Radne grupe da kandidat Jelena Stojanović bude oslobođena od polaganja testa, odnosno da se uvaži rezultat prethodnog testa imenovane, posebno ceneći činjenicu da će za testiranje kandidata u izbornom postupku koji je u toku važiti isti principi za izradu i sačinjavanje predloga pitanja za test provere stručne osposobljenosti uz oblasti javnih nabavki po kojima je sprovedeno testiranje prilikom prethodnog javnog konkursa za izbor predsednika i dva člana Republičke komisije).

**Peta tačka dnevnog reda**: Razmatranje zahteva zaposlenih u Upravi za javne nabavke za dobijanje prethodne pisane saglasnosti za obavljanje dodatne plaćene aktivnosti

Predsednik Odbora je obavestila članove i zamenike članova Odbora da su se Danijela Bojović, Daliborka Srećkov, Svetlana Ražić i Danijela Bokan, zaposlene u Upravi za javne nabavke, obratile Odboru sa zahtevima za dobijanje prethodne pisane saglasnosti za učestvovanje na seminarima u svojstvu predavača, koji će biti održani tokom septembra i oktobra u Beogradu, odnosno na Zlatiboru i Staroj planini, u organizaciji Instituta za ekonomsku diplomatiju, MBA instituta, Edukoma iz Vranja, Publik Aktiv-a i Udruženja Pravna sigurnost iz Beograda. Imenovane su u svojim zahtevima navele da se očekivani novčani iznosi za ove aktivnosti kreću u rasponu od 15 do 40.000 dinara po seminaru, kao i da nisu u sukobu interesa.

U diskusiji povodom ove tačke dnevnog reda učestvovali su Saša Radulović i Veroljub Arsić.

Na predlog predsednika, Odbor je većinom glasova (osam za, jedan protiv, jedan uzdržan, dva člana Odbora nisu glasala) dao prethodnu pisanu saglasnost Danijeli Bokan za obavljanje dodatne plaćene aktivnosti - predavanje na seminarima koji će biti održani: 9. septembra 2016. godine u Beogradu, u organizaciji MBA instituta; 22. do 25. septembra 2016. godine u Beogradu u organizaciji Edukoma iz Vranja; 3. oktobra 2016. godine na Staroj planini, u organizaciji Udruženja Pravna sigurnost iz Beograda.

Na predlog predsednika, Odbor je većinom glasova (osam za, jedan protiv, jedan uzdržan, dva člana Odbora nisu glasala) dao prethodnu pisanu saglasnost Svetlani Ražić za obavljanje dodatne plaćene aktivnosti - predavanje na seminarima koji će biti održani: 9. septembra 2016. godine u Beogradu, u organizaciji MBA instituta; 3. oktobra 2016. godine na Staroj planini, u organizaciji Udruženja Pravna sigurnost iz Beograda.

Na predlog predsednika, Odbor je većinom glasova (osam za, jedan protiv, jedan uzdržan, dva člana Odbora nisu glasala) dao prethodnu pisanu saglasnost Danijeli Bojović za obavljanje dodatne plaćene aktivnosti - predavanje na seminarima koji će biti održani 10. i 17. septembra 2016. godine u organizaciji Instituta za ekonomsku diplomatiju.

Na predlog predsednika, Odbor je većinom glasova (osam za, jedan protiv, jedan uzdržan, dva člana Odbora nisu glasala) dao prethodnu pisanu saglasnost Daliborki Srećkov za obavljanje dodatne plaćene aktivnosti - predavanje na seminaru koji će biti održan 27. - 29. septembra 2016. godine na Zlatiboru, u organizaciji Publik Aktiv iz Beograda.

\* \* \*

Sednica je završena u 15,15 časova.

Sednica je tonski snimana.

SEKRETAR PREDSEDNIK

Aleksandra Šašo dr Aleksandra Tomić